
Text rozhodnutia
Súd: Krajský súd Nitra Spisová značka: 11S/33/2014 Identifikačné číslo súdneho spisu: 4014200281 Dátum vydania rozhodnutia: 05. 09. 2014 Meno a priezvisko sudcu, VSÚ: JUDr. Darina Vargová ECLI: ECLI:SK:KSNR:2014:4014200281.2 Uznesenie Krajský súd v Nitre, v právnej veci žalobcu: BILLIK, spol. s.r.o., Výčapy Opatovce 144, Výčapy Opatovce, IČO: 31 425 658, zastúpeného JUDr. Máriou Konrádovou, advokátkou, Farská 9, Nitra, proti žalovanému: Finančné riaditeľstvo Slovenskej republiky, Lazovná 63, Banská Bystrica, o preskúmanie zákonnosti postupu a rozhodnutia žalovaného zo dňa 13. januára 2014 č. 1100304/1/13560/2014, o návrhu žalobcu na odklad vykonateľnosti tohto rozhodnutia, takto r o z h o d o l : Súd odkladá vykonateľnosť rozhodnutia žalovaného zo dňa 13. januára 2014 č. 1100304/1/13560/2014 do právoplatného rozhodnutia súdu vo veci samej. o d ô v o d n e n i e : Žalobca sa žalobou zo dňa 21. 03. 2014, osobne podanou na tunajší súd dňa 21. 03. 2014, domáhal preskúmania a zrušenia rozhodnutia žalovaného zo dňa 13. 01. 2014 č. 1100304/1/13560/2014, ktorým žalovaný potvrdil rozhodnutie správneho orgánu prvého stupňa (Daňového úradu Nitra) zo dňa 27. 09. 2013 č. 9401401/5/4440212/2013, ktorým bol žalobcovi v zmysle ust. § 68 ods. 5 v nadväznosti na ust. § 165b ods. 1 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov vyrubený rozdiel dane z pridanej hodnoty za zdaňovacie obdobie jún 2008 v sume 5.546,86 eur. V podanej žalobe žalobca zároveň navrhol, aby súd uznesením odložil vykonateľnosť napadnutého rozhodnutia z dôvodu, že by mu jeho okamžitým výkonom hrozila závažná ujma. Podľa § 246c ods. 1 OSP, pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa § 250c ods. 1 OSP, žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Žalobca využil svoje ústavné právo na súdnu ochranu a podanou žalobou zo dňa 21. 03. 2014 sa domáha preskúmania zákonnosti rozhodnutia žalovaného zo dňa 13. 01. 2014 vrátane postupu, ktorý predchádzal jeho vydaniu, pričom v žalobe špecifikuje dôvody nezákonnosti rozhodnutia. Podaná žaloba však zo zákona nemá odkladný účinok a žalobou napadnuté rozhodnutie je vykonateľné a mohlo by byť vykonané ešte pred preskúmaním jeho zákonnosti súdom, teda ešte pred tým ako súd rozhodne, či rozhodnutie bolo alebo nebolo vydané v súlade so zákonom. Uvedené znamená, že sumu 5.546,86 eur by bol žalobca povinný zaplatiť na základe právoplatného a vykonateľného rozhodnutia správneho orgánu prvého stupňa zo dňa 27. 09. 2013 v spojení s rozhodnutím žalovaného zo dňa 13. 01. 2014. S poukazom na uvedené potom žalobcovi hrozí závažná ujma z dôvodu, že rozhodnutím prvostupňového správneho orgánu, t. j. Daňového úradu Nitra zo dňa 27. 09. 2013 č. 9401401/5/4440212/2013 mu bol vyrubený rozdiel dane z pridanej hodnoty za zdaňovacie obdobie jún 2008 v sume 5.546,86 eur podľa ust. § 68 ods. 5 v nadväznosti na ust. § 165b ods. 1 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, nakoľko daň uvedená v daňovom priznaní bola 298.483,- Sk a daň zistená daňovým úradom bola 465.588,- Sk a žalovaný toto rozhodnutie potvrdil. Krajský súd v Nitre po oboznámení sa so žalobou a pripojenými listinnými dôkazmi a po predložení administratívneho spisu žalovaného dospel k záveru, že žalobcovi nemožno uprieť právo žiadať odklad vykonateľnosti žalobou napadnutého rozhodnutia, najmä ak tvrdí, že okamžitým výkonom napadnutého rozhodnutia mu hrozí závažná ujma (pričom ani nie je potrebné dokazovať, že k nej skutočne aj dôjde) a sú tu teda zákonné dôvody na odloženie vykonateľnosti žalobou napadnutého rozhodnutia žalovaného. Z uvedených dôvodov súd rozhodol tak, ako je to uvedené vo výrokovej časti tohto uznesenia a vykonateľnosť žalobou napadnutého rozhodnutia žalovaného zo dňa 13. 01. 2014 odložil do právoplatného rozhodnutia súdu vo veci samej. Poučenie: Proti tomuto uzneseniu nie je prípustný opravný prostriedok (§ 246c ods. 1, § 250c ods. 1 OSP).

